钦定古今图书集成/明伦汇编/官常典/第245卷 > 刘忠
## 钦定古今图书集成/明伦汇编/官常典/第245卷 > 刘忠

按《明外史》本传：“忠字司直，陈留人。成化十四年进士。
改庶吉士，授编修。弘治四年，《宪宗实录》成，迁侍讲，直
经筵，寻兼侍东宫讲读。又九年，进侍读学士。武宗即
位，以宫寮擢学士，掌翰林院，仍直经筵。正德二年，刘
瑾用事，日导帝游戏，乱祖宗旧章。忠上言戒逸游、崇
正学数事。已，因进讲，与杨廷和附经义，规帝阙失，而”
指斥近幸尤切。帝谓瑾曰：“经筵讲书耳，浮词何为？”瑾
素恶两人，因讽吏部尚书许进出之南京。南京无缺员，进特用为礼部左侍郎。命下，外议籍籍，进患之。甫
两月，即擢忠本部尚书，其冬就改吏部。时留都一御
史，素骄横；一郎中，张彩所昵也。秩满皆署下考。疾吏
胥诡名寄籍，督诸郎核汰千人。大计“京官所黜，殊多
于前。”又疏请不时纠劾，以示劝惩，无待六年考黜。诏
可。之忠在南京，正直有风采。然是时瑾方以苛政折
辱士大夫，忠顾附会其意，颇为时论所短。未几，焦芳
荐之瑾，瑾乃传旨召忠。比至，见忠负气岸，悔之。业已
召，遂改吏部尚书兼学士，专典制诏。两疏乞休，不报。
瑾诛，以本官兼文渊阁大学士入阁预机务。甫数日，
以平宁夏功，加少傅兼太子太傅。故事，阁臣加官，无
遽至“三孤”者。忠无功骤得，不自安。连疏固辞，不许。瑾
虽诛，张永、魏彬辈擅政，大臣复争与交驩，忠独无所
顾。永尝遣廖鹏谒忠，忠仆隶遇之，又却其馈，以故与
永辈左。疏乞致仕，前后七八。上皆慰留。明年以省墓
请。会张永摘忠《会试录》中语掎之，李东阳力为解。乃
诏忠乘传还。抵家，再上章乞致仕。报许给月廪、岁隶，
终其身。嘉靖初，屡荐不起，遣行人存问。忠奏谢，因有
所献纳。帝褒其忠爱。嘉靖二年卒，年七十二。赠太保，
谥文肃。